NJOFTIM PËR KONSULTIMIN PUBLIK, LIDHUR ME PROJEKTLIGJIN 
[bookmark: bookmark14][bookmark: bookmark15]“PËR DISA SHTESA NË LIGJIN NR. 74/2021, “PËR HEDHJEN NË TREG DHE MBIKËQYRJEN E LËNDËVE PLASËSE PËR PËRDORIM CIVIL”

Ky projektligj ka për qëllim të rregullojë në mënyrë të detajuar dhe të strukturuar çështjen e parashikimit të tarifave të aplikimit të cilat janë të domosdoshme për të mbuluar jo vetëm kostot administrative që lidhen me procesin e aplikimit, por edhe shpenzimet që lidhen me inspektimet dhe kontrollet që kryhen nga Autoriteti i Kontrollit Shtetëror të Eksporteve. 

Këto tarifa synojnë të sigurojnë funksionimin efikas dhe të qëndrueshëm të autoritetit, duke garantuar një nivel të lartë të transparencës, llogaridhënies dhe përputhshmërisë me standardet ligjore dhe rregullatore në fuqi.

Me miratimin e ligjit nr. 74/2021 “Për hedhjen në treg dhe mbikëqyrjen e lëndëve plasëse për përdorim civil”, nuk u parashikuan dispozita specifike qe lidhen me tarifat për aplikimin e subjekteve që pajisen me licenca dhe autorizime nga Autoriteti i Kontrollit Shtetëror të Eksporteve. 

Kjo ka krijuar një vakum ligjor, pasi më parë këto tarifa zbatoheshin në bazë të një Vendimi të Këshillit të Ministrave, i cili është shfuqizuar automatikisht me hyrjen në fuqi të ligjit të ri.

Për të adresuar këtë mungesë dhe për të garantuar vazhdimësinë e funksionimit të rregullt të procesit të licencimit dhe autorizimit, është konsideruar e domosdoshme përfshirja e një parashikimi të posaçëm në ligj që përcakton tarifat përkatëse. Ndryshimi i propozuar synon të jetë i kufizuar vetëm në këtë aspekt, duke ruajtur integritetin e pjesës tjetër të ligjit, ndërkohë që siguron një bazë ligjore të qartë dhe të qëndrueshme për aplikimin e tarifave në përputhje me parimet e transparencës, proporcionalitetit dhe efikasitetit administrativ.


Palët e interesuara janë të ftuar për të paraqitur komentet dhe rekomandimet e tyre për këtë projektligj, brenda 20 ditëve pune nga data e shpalljes së këtij njoftimi, në adresën e email-it të koordinatorit për njoftimin dhe konsultimin publik:
konsultim.publik@mod.gov.al
amarilda.reci@mod.gov.al  

